A Bizottság határozata

(2001. július 19.)

a kézi mosogatószerekre vonatkozó közösségi ökocímke odaítélésével kapcsolatos ökológiai kritériumok meghatározásáról

(az értesítés a C(2001) 1989. számú dokumentummal történt)

(EGT vonatkozású szöveg)

(2001/607/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre [1] és különösen annak 3., 4. és 6. cikkére,

mivel:

(1) Az 1980/2000/EK rendelet 3. cikke előírja, hogy az ökocímkét olyan terméknek lehet odaítélni, amelynek tulajdonságai környezetvédelmi szempontból jelentős javulást tesznek lehetővé.

(2) Az 1980/2000/EK rendelet 4. cikke előírja, hogy az ökocímke kritériumait termékcsoportonként kell meghatározni.

(3) Az e határozatban előírt intézkedéseket az ökocímke-kritériumoknak az 1980/2000/EK rendelet 6. cikkében megállapított meghatározási eljárásoknak megfelelően dolgozták ki és fogadták el.

(4) Az e határozatban előírt intézkedések összhangban vannak az 1980/2000/EK rendelet 17. cikke alapján létrehozott bizottság véleményével,

ELFOGADTA EZT A HATÁROZATOT:

1. cikk

A "kézi mosogatószerek" termékcsoport (a továbbiakban: a termékcsoport):

az edények, cserépedények, evőeszközök, fazekak, lábasok, egyéb konyhai eszközök stb. kézi mosogatására szánt valamennyi tisztítószer.

2. cikk

A termékcsoport környezetvédelmi teljesítményét és használatra való alkalmasságát a mellékletben meghatározott kritériumokra való hivatkozással kell értékelni.

3. cikk

A termékcsoport meghatározása és a termékcsoportra vonatkozó kritériumok az e határozat hatálybalépésétől számított három évig érvényesek. Amennyiben e határidő végéig nem fogadnak el módosított ökológiai kritériumokat, azok érvényessége további egy évvel meghosszabbodik.

4. cikk

Adminisztratív célra a termékcsoporthoz rendelt kódszám: "019".

5. cikk

Ennek a határozatnak a tagállamok a címzettjei.

Kelt Brüsszelben, 2001. július 19-én.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

--------------------------------------------------

MELLÉKLET

KERETRENDSZER

Az ökocímkére való jogosultsághoz a kézi mosogatószernek (a továbbiakban: termék) az 1. cikkben meghatározott termékcsoportba kell tartoznia, és meg kell felelnie az e mellékletben foglalt kritériumoknak, amit a kritériumokban és a műszaki függelékben leírt, a kérelmet alátámasztó vizsgálattal kell bizonyítani. Más, megfelelő vizsgálati módszerek is használhatók, ha a kérelmet értékelő illetékes testület vagy testületek (a továbbiakban: illetékes testület) elfogadják azok egyenértékűségét. Azokban az esetekben, ahol semmiféle vizsgálatot sem jelöltek meg, illetve úgy jelölik meg, hogy azokat ellenőrzési és megfigyelési célra használják, az illetékes testületek a kérelmező által benyújtott nyilatkozatok és dokumentáció, illetve független szervezet által kiadott igazolások alapján döntenek. Abban az esetben, ha azt jelzik, hogy konkrét dokumentációra, illetve nyilatkozatra van szükség, azt a kérelmező, illetve a gyártó vagy adott esetben a szállító nyújtja be. Az összetevőkre történő utalás az anyagokra és a készítményekre is egyaránt vonatkozik.

Az illetékes testületek számára ajánlott, hogy vegyék figyelembe az elismert környezetgazdálkodási rendszerek, pl. az EMAS vagy az ISO 14001 alkalmazását a kérelmek értékelésénél, illetve az e mellékletben szereplő kritériumoknak való megfelelőség folyamatos ellenőrzése során. (

Megjegyzés:

az ilyen környezetgazdálkodási rendszerek alkalmazása nem követelmény.

)

E kritériumok célja különösen a következők előmozdítása:

- a toxikus, illetve egyéb módon szennyező anyagoknak a vízi környezetbe való kibocsátásának csökkentése,

- a veszélyes anyagok használatával kapcsolatos környezeti, illetve egészségi kockázatok csökkentése vagy megelőzése,

- a csomagolási hulladék minimálisra csökkentése,

- olyan információ, amely alapján a fogyasztó a terméket hatékonyan tudja felhasználni, és minimálisra csökkentheti a környezetre gyakorolt hatást.

A kritériumokat úgy állapítják meg, hogy az lehetővé tegye a kis környezeti hatású kézi mosogatószerek címkézését.

ÖKOLÓGIAI KRITÉRIUMOK

1. A vízi szervezetekre gyakorolt mérgező hatás

A toxicitásra vonatkozó kritikus hígítási térfogatot (KHTtox) az egyes összetevőkre (i) a következő egyenlet segítségével számítjuk ki:

+++++ TIFF +++++

ahol (i) az adott összetevő 1 liter mosogatóvízhez javasolt mennyiségének tömege, a TT a terhelési tényező, a HTH pedig az összetevő hosszú távú mérgező hatást okozó koncentrációja.

A TT és HTH értékei az IA. függelék tisztítószer-összetevők adatbázisának jegyzékében (DID-jegyzék) megadott értékek. Amennyiben az adott összetevő a DID-jegyzékben nem szerepel, a kérelmező az IB. függelékben leírt módszerrel adja meg azok értékét. Az egyes összetevők KHTtox értékeit összeadva kapjuk meg a termék KHTtox értékét.

Az 1 liter mosogatóvízhez javasolt adag KHTtox értéke nem haladhatja meg a 170 l-t.

A termék pontos összetételét közölni kell az illetékes testülettel, az e kritériumnak való megfelelést igazoló, részletes KHTtox számításokkal együtt.

2. A felületaktív anyagok biológiai lebonthatósága

a) Gyors biológiai lebonthatóság (aerob)

A termékben használt valamennyi felületaktív anyag biológiailag gyorsan lebontható.

A termék pontos összetételét közölni kell az illetékes testülettel. A DID-jegyzék (ld. IA. függelék) jelzi, hogy egy adott felületaktív anyag aerob módon biológiailag lebontható-e vagy sem (vagyis nem használhatók azok, amelyeknél az aerob biológiai lebonthatóságot jelző oszlopban "I" jelzés van feltüntetve). A DID-jegyzékben nem szereplő felületaktív anyagok esetén az aerob biológiai lebonthatóságot bizonyító információt a szakirodalomból vagy egyéb forrásból, illetve megfelelő vizsgálati eredményekkel kell biztosítani. A gyors biológiai lebonthatóságra vonatkozó vizsgálatoknak meg kell felelniük a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelvben [1] és annak módosításaiban leírtaknak, különös tekintettel a V. C4 mellékletben meghatározott módszerekre, illetve az azokkal egyenértékű OECD 301 A-F tesztekre vagy az azokkal egyenértékű ISO tesztekre. A 10 napos ablak elvet nem kell alkalmazni. A megfelelési szint a 67/548/EGK irányelv V. C4-A és a C.4-B mellékletében említett tesztek (és az ezekkel egyenértékű OECD 301 A. és E. tesztek, és az egyenértékű ISO tesztek) esetén 70 %, a C4-C, D., E. és F. tesztek esetén (és az ezekkel egyenértékű OECD 301 B, F, D tesztek és az egyenértékű ISO tesztek esetén) pedig 60 %.

b) Anaerob biológiai lebonthatóság

A termékben használt valamennyi felületaktív anyag anaerob körülmények között biológiailag lebontható.

A termék pontos összetételét közölni kell az illetékes testülettel. A DID-jegyzék (ld. IA. függelék) jelzi, hogy egy adott felületaktív anyag anaerob módon biológiailag lebontható-e vagy sem (vagyis nem használhatók azok, amelyeknél az anaerob biológiai lebonthatóságot jelző oszlopban "I" jelzés van feltüntetve). A DID-jegyzékben nem szereplő felületaktív anyagok esetén az anaerob biológiai lebonthatóságot bizonyító információt a szakirodalomból vagy egyéb forrásból, illetve megfelelő vizsgálati eredményekkel kell biztosítani. Az anaerob biológiai lebonthatóságra vonatkozó referenciateszt az ISO 11734, ECETOC 28 (1988. június), illetve ezzel egyenértékű vizsgálati módszer, anaerob körülmények között minimum 60 %-os lebonthatósági követelmény mellett.

3. Veszélyes, illetve mérgező anyagok és készítmények

a) A termék nem tartalmazhatja a következő összetevőket sem közvetlen összetevőként, sem az összetevők között szereplő bármely készítmény részeként:

- alkil-fenol-etoxilátok (APEO-k)

- kvaterner ammóniumvegyületek

- triklór-karbon

- EDTA (etilén-diamin-tetraacetát)

- NTA (nitrilo-triacetát)

- poliglikol oldószerek: polietilén-glikolok

- nitro-pézsma és policiklusos pézsma, beleértve pl.:

pézsma-xilén: 5-tercbutil-2,4,6-trinitro-m-xilén

pézsmaambrette: 4-tercbutil-3-metoxi-2,6-dinitro-toluol

moskén: 1,1,3,3,5-pentametil-4,6-dinitro-indán

pézsma-tibetin: 1-tercbutil-3,4,5-trimetil-2,6-dinitro-benzol

pézsmaketon: 4'-tercbutil-2', 6'-dimetil-3', 5'-dinitro-acetofenon

HHCB (1,3,4,6,7,8-hexahidroxi-4,6,6,7,8,8-hexametil-ciklopenta(g)-2-benzo-pirán)

AHTN (6-acetil-1,1,2,4,4,7-hexametil-tetralin).

b) A termékben nem használhatók fel a következő minősítésű összetevők:

R40 (rákkeltő hatása részben bizonyított),

R45 (rákot okozhat),

R46 (öröklödő genetikai károsodást okozhat),

R49 (belélegezve rákot okozhat),

R68 (visszafordíthatatlan károsodást okozhat),

R50 + 53 (nagyon mérgező a vízi szervezetekre, a vízi környezetben hosszantartó károsodást okozhat),

R51 + 53 (mérgező a vízi szervezetekre, a vízi környezetben hosszantartó károsodást okozhat),

R59 (veszélyes az ózonrétegre),

R60 [a fertilitást (fogamzó- vagy nemzőképességet) károsíthatja],

R61 (a születendő gyermekre ártalmas lehet),

R62 [a fertilitásra (fogamzó- vagy nemzőképességet) ártalmas lehet],

R63 (a születendő gyermeket károsíthatja),

R64 (szoptatott újszülöttet és csecsemőt károsíthatja),

illetve ezek bármely kombinációja a 67/548/EGK irányelvben és annak módosításaiban, illetve a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. május 31-i 1999/45/EK európai parlamenti és tanácsi irányelvnek [2], illetve annak módosításainak megfelelően.

A fenti követelménynek az összetételben felhasznált készítményeknek az adott készítmény tömegének 0,1 %-át meghaladó valamennyi összetevőjének is eleget kell tennie.

Engedélyezettek mindazonáltal a termék tartósítására használt (a biocid szerekre vonatkozó következő kritériumoknak megfelelő), az R50 + 53 vagy az R51 + 53 alá sorolt biocidok, kizárólag abban az esetben, ha azok nem potenciálisan bioakkumulatívak. Ebben az összefüggésben egy biocid akkor tekinthető potenciálisan bioakkumulatívnak, ha a log Pow (az oktanol/víz megoszlási együttható logaritmusa) ≥ 3,0 (kivéve, ha a kísérleti úton meghatározott BCF ≤ 100).

Az illetékes testületet tájékoztatni kell a termék pontos összetételéről, s ahhoz mellékelni kell az egyes összetevőkre vonatkozó anyagbiztonsági adatlapok egy-egy példányát, amelyeken fel kell tüntetni az egyes összetevők besorolását vagy annak hiányát, valamint az arról szóló nyilatkozatot, hogy az előbbiekben felsorolt anyagok a termékben nem fordulnak elő.

Az összetételben felhasznált valamennyi készítmény szállítójának hasonlóképpen nyilatkoznia kell arról, hogy készítménye eleget tesz a fenti követelményeknek.

4. Illatanyagok

a) A termék nem tartalmazhat (a fenti kritériumban meghatározott) nitro-pézsmát vagy policiklusos pézsmát tartalmazó illatanyagokat.

b) Amennyiben a termék a következő illatanyagokat tartalmazza, ezt az adott illatanyag, illetve anyagok nevével együtt a csomagoláson egyértelműen fel kell tüntetni:

Megnevezés | CAS-szám | Megnevezés | CAS-szám |

Amil-fahéjaldehid | 122–40–7 | Amil-fahéjalkohol | 101–85–9 |

Benzil-alkohol | 100–51–6 | Benzil-szalicilát | 118–58–1 |

Fahéjalkohol | 104–54–1 | Fahéjaldehid | 104–55–2 |

Citrál | 5392–40–5 | Kumarin | 91–64–5 |

Eugenol | 97–53–0 | Geraniumolaj | 106–24–1 |

Hidroxicitronellal | 107–75–5 | Hidroxi-metil-pentil-ciklohexén-karboxaldehid | 31906–04–4 |

Izoeugenol | 97–54–1 | | |

c) A termékhez illatanyagként hozzáadott valamennyi összetevőt a Nemzetközi Illatanyagipari Szövetség (IFRA) eljárási kódexének megfelelően kell gyártani, illetve kezelni.

Az illetékes testület felé nyilatkozni kell arról, hogy a termék mindenben megfelel ennek a kritériumnak.

5. Színezékek

A termékben kizárólag olyan színezékeket szabad felhasználni, amelyeket a kozmetikai termékekre vonatkozó tagállami törvények közelítéséről szóló, 1976. július 27-i 76/768/EGK tanácsi irányelv [3], illetve annak módosításai, továbbá az élelmiszerekben felhasználandó színezékekről szóló, 1994. június 30-i 94/36/EGK európai parlamenti és tanácsi irányelv [4], illetve annak módosításai engedélyeznek.

Az illetékes testület felé nyilatkozni kell arról, hogy a termék megfelel ennek a kritériumnak, s a nyilatkozathoz mellékelni kell a felhasznált színezékek teljes listáját.

6. Biocidok

a) A termék biocidokat kizárólag tartósítás céljából, és csak az e célnak megfelelő mennyiségben tartalmazhat. Ez nem vonatkozik a felületaktív anyagokra, amelyeknek szintén lehetnek biocid tulajdonságaik.

Meg kell adni a termék pontos összetételét, és be kell nyújtani a hozzáadott tartósítószerekre vonatkozó anyagbiztonsági adatlapok egy-egy példányát, valamint a termék tartósításához szükséges mennyiségre vonatkozó információkat. Nyilatkozni kell arról, hogy a termék megfelel e kritériumnak.

b) Tilos a csomagoláson vagy bármely egyéb módon azt állítani, illetve azt a látszatot kelteni, hogy a kézi mosogatószer mikrobaölő hatású.

Az egyes csomagolásokon szereplő szövegeket és a csomagolás tervét, illetve valamennyi különböző csomagolás egy-egy példányát be kell nyújtani az illetékes testülethez az e kritériumnak való megfelelésről szóló nyilatkozattal együtt.

7. Túlérzékenységet kiváltó anyagok

A tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló 1999/45/EK irányelv értelmében a termék besorolása nem lehet R42 (belélegezve túlérzékenységet okozhat), illetve R43 (bőrre kerülve túlérzékenységet okozhat).

Az illetékes testületet tájékoztatni kell a termék pontos összetételéről, s ahhoz mellékelni kell az egyes összetevőkre vonatkozó anyagbiztonsági adatlapok egy-egy példányát, amelyeken fel kell tüntetni az egyes összetevők besorolását vagy annak hiányát, valamint az e kritériumnak való megfelelésről szóló nyilatkozatot.

8. A felületaktív anyagok teljes mennyiségének korlátozása mosogatásonként

A mosogatás során 1 l mosogatóvízhez javasolt adagban a felületaktív anyagok teljes mennyisége nem haladhatja meg a 0,4 g-t.

Az illetékes testülethez be kell nyújtani a termék ml-enkénti teljes hatóanyagtartalmára vonatkozó adatokat, a csomagoláson a mosogatás során 1 l mosogatóvízhez javasolt (ml-ben kifejezett) adaggal együtt. Ezeknek az adatoknak az alapján bizonyítani kell, hogy a termék eleget tesz e kritériumnak.

9. Csomagolási követelmények

a) Az elsődleges csomagolás csomagolási térfogat-együtthatója (CSTE) legfeljebb 1,9. Ezt a feltételt nem kell alkalmazni abban az esetben, ha az elsődleges csomagolás legalább 50 %-ban újrahasznosított anyagból készült.

A CSTE egyenlő a legkisebb olyan téglatest (derékszögű paralelepipedon) térfogatával, amelybe a csomagolás még belefér, elosztva a csomagolásban lévő termék térfogatával.

b) Abban az esetben, ha az elsődleges csomagolás újrahasznosított anyagból készül, azt a csomagoláson a "Környezetvédelmi címkék és nyilatkozatok – Önálló nyilatkozatok (II. típusú környezetvédelmi címkézés)" ISO 14021 szabványnak megfelelően kell feltüntetni.

c) Az elsődleges csomagolás alkotóelemei könnyen szétbonthatóak egyetlen anyagból álló alkotórészekre.

d) A műanyagokat a csomagolásról és a csomagolási hulladékról szóló, 1994. december 20-i 94/62/EK európai parlamenti és tanácsi irányelvnek [5], illetve a DIN 7728 1. részével összefüggésben a DIN 6120 1. és 2. részének megfelelően kell megjelölni.

Az illetékes testülethez a csomagoláson szereplő adatokat, illetve adott esetben csomagolásmintát kell benyújtani, valamint egy nyilatkozatot arról, hogy a termék eleget tesz e kritériumnak.

HASZNÁLATRA VALÓ ALKALMASSÁG

10. Használatra való alkalmasság

A terméknek a fogyasztók igényeinek eleget téve használatra alkalmasnak kell lennie.

Az illetékes testülethez be kell nyújtani minden erre vonatkozó adatot. Ebbe beletartozik legalább egy olyan teljesítményvizsgálat, amely a terméket (a javasolt adagban, mosatlan edényeken tesztelve, valósághű körülmények között) összehasonlítja a vízzel, illetve legalább egy másik termékkel (az ökocímkés termék forgalmazási helyén általánosan beszerezhető termék, a javasolt adagolásban). Az ezen összehasonlításokhoz felhasznált referenciatermék(ek) és a vizsgálati eljárás megválasztását indokolni kell. A kérelmező alkalmazhatja pl. a CTTN-IREN által megállapított "Mosogatás" elnevezésű tesztmódszert.

A FOGYASZTÓI INFORMÁCIÓK

11. Használati utasítás

A terméknek a csomagoláson a következőket kell tartalmaznia:

a) "A legnagyobb tisztítóhatás, a víz- és energiatakarékosság és a környezet védelme érdekében ne folyó vízzel mosogasson, hanem áztassa be az edényeket, és a mosogatószert a javasolt adagolásban használja. A mosogatás hatékonyságát a nagyobb hab nem növeli." (vagy ennek megfelelő szöveg).

b) A következő ábrát és információt megfelelő méretben, és eltérő színű háttérrel kell feltüntetni a csomagoláson:

+++++ TIFF +++++

ahol az x, y, z és w értékét a kérelmező, illetve a gyártó határozza meg.

A fenti ábrán mértékegységként a millilitert kell használni. Zárójelben valamely más, jól ismert mértékegységet is fel kell tüntetni (pl. teáskanálnyi mennyiség, ld. a fenti ábrán). Abban az esetben, ha a csomagoláson hatékony és megfelelő adagoló rendszer található, amely hasonlóan megbízható adagolást tesz lehetővé, ez a másik mértékegység (pl. kupak, adag vagy egyéb mennyiség) is használható.

c) Az egy flakonnyi termékkel elvégezhető mosogatások hozzávetőleges száma.

Ezt úgy számítjuk ki, hogy a termék mennyiségét elosztjuk a erősen szennyezett edények esetén 5 l mosogatóvízhez javasolt mennyiséggel (ld. a fenti ábrán).

d) Alkalmazni kell a mosó- és tisztítószerek címkézéséről szóló, 1989. szeptember 13-i 89/542/EGK bizottsági ajánlást [6].

e) Amennyiben a termék illatanyagokat tartalmaz, ezt fel kell tüntetni a csomagoláson.

f) "További információ az EU ökocímke honlapján található: http://europa.eu.int/ecolabel" (vagy ennek megfelelő szöveg).

Az illetékes testülethez be kell nyújtani a termék csomagolásának egy mintadarabját a címkével együtt, valamint az arról szóló nyilatkozatot, hogy a termék e kritériumnak valamennyi részletében megfelel.

12. Az ökocímkén feltüntett információ

Az ökocímke második rovatában a következő szövegnek kell szerepelnie:

- csökkentett károsító hatás a vízi környezetre,

- egyértelmű adagolási utasítások.

[1] HL 196., 1967.8.16, 1. o.

[2] HL L 200., 1999.7.30, 1. o.

[3] HL L 262., 1976.9.27., 169. o.

[4] HL L 237., 1994.9.10., 13. o.

[5] HL L 365., 1994.12.31., 10. o.

[6] HL L 291., 1989.10.10., 55. o.

--------------------------------------------------